**Politsei- ja Piirivalveamet**

Pärnu mnt 139

Tallinn 15060

Saadetud e-posti aadressile ppa@politsei.ee

*/kuupäev digitaalallkirjas/*

**TAOTLUS SÕIDUKITE TEISALDAMISEKS**

Viking Security AS pöördub Politsei- ja Piirivalveameti (edaspidi PPA) poole seoses liiklusseaduse § 92 lg 2 p-s 7 nimetatud sõiduki teisaldamise õiguse rakendamisega. Peetri Selveri parklas, aadressil Veesaare tee 2, Peetri 75312, on eraomandisse kuuluvale kinnistule pargitud kolm sõidukit (lisa 1), mis on pargitud alale, millel vastavalt paigaldatud liiklusmärgile kehtib parkimisele ajaline piirang ning on keelatud parkida ööpäevaringselt. Samuti on ala tähistatud sõiduki teisaldamist tähistava liiklusmärgiga parkimiskeelu rikkumisel (lisa 2). Sõiduki omanike või vastutavate kasutajatega eraviisiliselt kontakti saada ei ole võimalik, millest tulenevalt ei ole võimalik neid korrale kutsuda ka tsiviilõiguslike vahenditega, nagu Peetri Selveri parklas kehtestatud leppetrahv parkimistingimuste rikkumise korral. Soovime märkida, et oleme antud küsimuses pöördunud suuliselt nii Politsei- ja Piirivalveameti, Tallinna Munitsipaalpolitsei Ameti kui ka Rae vallavalitsuse poole, kuid tulutult, kuna kõik asutused andsid soovituse pöörduda vastastikku teise asutuse poole.

**Palume käesolevaga teisaldada Peetri Selveri parklast nimetatud kolm sõidukit, mis rikuvad liiklusseaduses (edaspidi LS) sätestatud nõudeid ning mis kuuluvad teisaldamisele vastavalt LS § 92 lg 2 p-le 7.**

LS § 186 lg 1 kohaselt peab parkimine olema korraldatud nii, et see ei häiri ega ohusta liiklust, ja LS § 186 lg 4 alusel korraldab parkimist teeomanik või teehoiu korraldamise eest vastutav isik liiklusmärkide, teemärgiste ning muude liikluskorraldusvahendite abil. Vastavalt liiklusseaduse § 92 lg 2 p-le 7 võib sõiduki teisaldada valvega hoiukohta, kui sõiduk on pargitud teisaldamist tähistava liiklusmärgiga märgistatud alale õigusvastaselt. Nimetatud sätet täiendab liiklusseaduse § 92 lg 5, mis sätestab, et sõiduki teisaldamise õigus on politseiasutusel ja kohalikul omavalitsusel. LS § 92 lg 51 kohaselt on eratee omanikul õigus nõuda sõiduki teisaldamist sama paragrahvi lõikes 2 sätestatud juhtudel politseiasutuselt või kohalikult omavalitsuselt.

Peetri Selveri parkla sissepääsu juurde on parkimise korraldamiseks paigaldatud teisaldamist tähistav liiklusmärk. Samuti on parkimisele kehtestatud ajaline piirang, mis on parkijate jaoks selgelt tähistatud. Nimetatud sõidukid ei järgi parkimisele kehtestatud piiranguid ning on asunud parklas järjepidevalt mitmeid kuid. Eeltoodust nähtub, et need sõidukid on pargitud teisaldamist tähistava liiklusmärgiga tähistatud alale õigusvastaselt ning PPA-l on seadusest tulenev alus nende teisaldamiseks. Täiendavalt märgime, et ühel autol puudub registreerimismärk, mis vastavalt LS § 76 lg-le 1 on aga kohustuslik ning ilma milleta sõiduki juhtimine on LS § 205 lg 1 kohaselt karistatav. Teine auto on aga juba visuaalselt tuvastatavalt katki, mistõttu on põhjendatud kahtlused sõiduki korrasolekus ning sõiduki turvalisuses liikluses osalemiseks. Seega on sõidukid igal juhul pargitud õigusvastaselt ning rikuvad parkimisel nii liiklusseadusest tulenevaid nõudeid kui parklas kehtivaid liikluskorraldusvahendeid.

Rõhutame, et käesoleval juhul tuleneb sõidukite teisaldamise õiguslik alus seadusest (LS § 92 lg 2 p 7). See tähendab, et teisaldamise alus ei tulene eraõiguslikust suhtest ning lähtuvalt LS § 92 lg-st 51 on PPA kohustatud kirjeldatud asjaoludel sõidukid teisaldama. Selgitame ka, et LS § 1 lg 1 sätestab liiklusseadus liikluskorralduse Eesti teedel. LS § 2 p 81 kohaselt on tee jalakäijate või sõidukite liiklemiseks avatud rajatis või maaomaniku poolt liikluseks ettenähtud muu ala. Peetri Selveri parkla on ettenähtud sõidukite liiklemiseks (sisse- ja väljasõit ning parkimine ettenähtud alal). Seega ei esine PPA-l antud juhul piiranguid teisaldada eraparklas asuvaid sõidukeid LS § 92 lg-s 2 nimetatud alustel.

**Eelnevat arvestades palume Politsei- ja Piirivalveametil teisaldada eelnimetatud kolm õigusvastaselt pargitud sõidukit Peetri Selveri parklast viivitamatult.**

Viking Security osutab Selver AS-ile parklate haldamise ja parkimiskorralduse teenust. Täiendavate küsimuste või vajaduse korral palume pöörduda Viking Security parkimiskorraldaja Jaan Serov poole e-posti aadressil jaan.serov@vikingsecurity.ee või telefonil \_\_.

Lugupidamisega

*/allkirjastatud digitaalselt/*

Tannar Tiitsar

Viking Security AS juhatuse liige

Lisa 1 – Fotod sõidukitest

Lisa 2 – Fotod teisaldamist tähistavast liiklusmärgist Peetri Selveri parklas